Gunnar Bragi Sveinsson

Gunnar Bragi Sveinsson (f. á Sauðárkróki 9. júní 1968) er fyrrverandi alþingismaður Miðflokksins og var utanríkisráðherra í ríkisstjórn Sigmundar Davíðs Gunnlaugssonar og sjávarútvegs- og landbúnaðarráðherra í ríkisstjórn Sigurðar Inga Jóhannssonar. Hann var oddviti Framsóknarflokksins í Norðvesturkjördæmi. Hann var kjörinn á Alþingi í alþingiskosningum 2009 fyrir Framsóknarflokkinn og þingmaður fyrir flokkinn í Norðvesturkjördæmi til 2017, og var oddviti kjördæmisins frá 2013-2016. Gunnar Bragi var kjörinn á þing fyrir Miðflokkinn í alþingiskosningunum 2017, sem 6. þingmaður Suðvesturkjördæmis, eftir að hann ákvað að yfirgefa Framsóknarflokkinn.

Æviágrip.

Gunnar Bragi lauk stúdentsprófi frá Fjölbrautaskóla Norðurlands vestra árið 1989 og stundaði nám í atvinnulífsfélagsfræði við Háskóla Íslands. Hann var aðstoðarmaður félagsmálaráðherra 1997-1999, markaðsráðgjafi hjá Íslensku Auglýsingastofunni 1999, sat í sveitarstjórn Skagafjarðar 2002-2010. Hann ritstýrði héraðsfréttablaðinu Einherja 1991-1992, var aðstoðarmaður félagsmálaráðherra 1997-1999.

Gunnar Bragi bauð sig fram til ritara Framsóknarflokksins á flokksþingi árið 2009 en dró framboð sitt tilbaka þegar ljóst var að bæði formaður og varaformaður væru karlmenn. Vildi hann ekki koma í veg fyrir að kona kæmist í stjórn flokksins. Gunnar Bragi var þingflokksformaður Framsóknarflokksins 2009-2013 og gegndi embætti utanríkisráðherra í ríkisstjórn Framsóknarflokks og Sjálfstæðisflokksins frá 23. maí 2013 til 7. apríl 2016. Sem utanríkisráðherra afhenti Gunnar Bragi Evrópusambandinu árið 2015 tilkynningu um að aðildarviðræðum Íslands við ESB skyldi hætt. Ríkisstjórnin var stokkuð upp eftir afsögn Sigmundar Davíðs Gunnlaugssonar forsætisráðherra í kjölfar birtingar Panamaskjalanna árið 2016. Var Gunnar Bragi þá skipaður sjávarútvegs- og landbúnaðarráðherra og gengdi því embætti til 11. janúar 2017.

Sem utanríkisráðherra lagði Gunnar Bragi áherslu á jafnrétti kynjanna og tilkynnti á allsherjarþingi Sameinuðu þjóðanna 2014 væntanlegt sameiginlegt verkefni Íslands og Suriname, samtal karla um jafnrétti sem síðar fékk nafnið Rakarstofuráðstefnan. Ráðstefnan var sögð meðal annars innblásin af orðum Vigdísar Finnbogadóttur nokkrum árum áður og Emmu Watson á allsherjarþingi SÞ.

Eftir klofning Framsóknarflokksins með úrsögn Sigmundar Davíðs úr honum gekk Gunnar Bragi í Miðflokkinn og náði kjöri á alþingi fyrir hann árið 2017. Gunnar Bragi var varaformaður Miðflokksins frá 2018 - 2020 og er þingflokksformaður Miðflokksins. Í nóvember árið 2018 tilkynnti Gunnar Bragi að hann myndi taka sér tímabundið leyfi frá þingstörfum eftir að klaustursupptökurnar birtust opinberlega.

Í upptökunum heyrist Gunnar segja frá því að þingkonan Albertína Friðbjörg Elíasdóttir hafi leitað á hann kynferðislega og viðurkenna að hann hafi sem utanríkisráðherra skipað Geir H. Haarde, fyrrverandi forsætisráðherra, í embætti sendiherra Íslands í Bandaríkjunum til þess að „eiga inni greiða“ hjá Sjálfstæðisflokknum. Jafnframt hafi hann skipað Árna Þór Sigurðsson, frænda sinn, sendiherra til Finnlands til þess að beina athygli almennings (og sér í lagi flokksfélaga Árna í Vinstri grænum) frá útnefningu Geirs. Í upptökunni heyrist Sigmundur Davíð staðfesta frásögn Gunnars af útnefningunum. Eftir að upptökurnar voru gerðar opinberar dró Gunnar Bragi frásögnina til baka og sagðist hafa verið að „bulla og ljúga“ með henni. Persónuvernd komst að því í maí 2019 að upptökurnar af samræðunum brytu persónuverndarlög og það ætti að eyða þeim.

Forsætisnefnd Alþingis úrskurðaði 1. ágúst 2019 að Gunnar, ásamt Bergþóri Ólasyni, hefði með framferði sínu á Klaustri brotið gegn siðareglum fyrir alþingismenn.

Gunnar Bragi greindi frá því í maí 2021 að hann myndi ekki gefa kost á sér næstkomandi alþingiskosningum 2021.